[pic] | COMISIA EUROPEANĂ |

Bruxelles, 20.12.2010

COM(2010) 777 final

RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Raport de evaluare intermediară a programului MEDIA 2007

RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Raport de evaluare intermediară a programului MEDIA 2007

INTRODUCERE

Obiectul prezentului raport îl constituie evaluarea intermediară a programului MEDIA 2007. În conformitate cu articolul 14 alineatul (2) din Decizia nr. 1718/2006/CE a Parlamentului European și a Consiliului din 15 noiembrie 2006 privind punerea în aplicare a unui program de sprijin pentru sectorul audiovizual european (MEDIA 2007)[1], raportul prezintă evaluarea intermediară a rezultatelor obținute și a aspectelor calitative și cantitative ale punerii în aplicare a programului.

În plus, articolul 19 prevede că monitorizarea și evaluarea participării Uniunii la Observatorul European al Audiovizualului se efectuează în cadrul monitorizării și evaluării programului MEDIA, în conformitate cu articolul 14.

Prezentul raport expune principalele rezultate obținute în cursul primilor 3 ani ai punerii în aplicare a programului și formulează recomandări pentru eventuale modificări. Raportul se referă la perioada 1 ianuarie 2007 – 31 decembrie 2009 și se bazează pe concluziile evaluării intermediare realizate de consorțiul Euréval – Media Consulting Group (MCG)[2].

PROGRAMUL MEDIA

De la adoptarea în 1991 a programului MEDIA I de Parlamentul European și de Consiliu, s-a urmărit realizarea unei politici coerente de intervenție financiară, pe termen lung, pentru a permite industriei audiovizuale europene să beneficieze de o piață la nivel european. Această politică a fost continuată cu programul MEDIA II, ulterior MEDIA Plus și MEDIA Formare (2001-2006).

Potrivit principiilor subsidiarității și complementarității, acțiunea comunitară intervine în etapa de amonte și de aval a producției, lăsând autorităților naționale responsabilitatea de a susține producția. Prin urmare, programul intervine în ceea ce privește sprijinul pentru formarea profesioniștilor, dezvoltarea, distribuirea și promovarea operelor.

Programul MEDIA 2007, care dispune de un buget de 755 milioane de euro pentru o perioadă de 7 ani (2007-2013), vizează trei obiective globale:

- conservarea și îmbogățirea diversității culturale europene și a patrimoniului său cinematografic și audiovizual, asigurarea accesibilității acestuia pentru public și promovarea dialogului intercultural;

- îmbunătățirea circulației operelor audiovizuale europene în interiorul și în afara Uniunii Europene;

- îmbunătățirea competitivității sectorului audiovizual european în cadrul pieței deschise și concurențiale.

În diferitele domenii de intervenție, au fost stabilite următoarele priorități:

- încurajarea creativității în sectorul audiovizual și a valorii culturale a patrimoniului cinematografic și audiovizual european;

- consolidarea structurii sectorului audiovizual european, în special a IMM-urilor;

- reducerea decalajelor dintre țările europene cu o capacitate importantă de producție audiovizuală și țările cu o capacitate mai scăzută sau care aparțin unor zone lingvistice restrânse;

- monitorizarea și susținerea evoluțiilor pieței în ceea ce privește digitalizarea

Noutățile programului MEDIA 2007

Programul MEDIA 2007 a realizat o simplificare generală a procedurilor sale administrative, introducând o clauză de proporționalitate în regulile financiare și administrative. Obiectivul a fost reducerea obligațiilor administrative și adaptarea lor proporțională la subvenție, precum și la tipul de beneficiari. De altfel, parteneriate pe termen lung au fost încheiate în cadrul acțiunilor de formare, promovare și al rețelei de săli.

Majoritatea liniilor de acțiune (cu excepția sprijinului pentru Distribuție în format VHS și DVD) au fost urmate. Pentru a se adapta evoluției necesităților acestei industrii, programul MEDIA 2007 a pus în aplicare noi acțiuni cum ar fi formarea inițială, dezvoltarea operelor interactive, video la cerere (VOD) și distribuția cinematografică digitală (DCG), comunitățile web și open media .

Programele MEDIA fac obiectul unui proces continuu de evaluare. După o evaluare ex ante realizată în 1998 și 2 evaluări intermediare, programele MEDIA Plus și MEDIA Formare au făcut obiectul unei evaluări finale care acoperă perioada 2000 - 2006. Evaluările au confirmat pertinența și eficacitatea programului și au recomandat continuarea acțiunilor. Totodată, în vederea pregătirii programului MEDIA 2007, în 2004 a fost realizat un studiu de impact care a inclus elementele evaluării ex ante .

EVALUAREA INTERMEDIARă A PROGRAMULUI MEDIA 2007

Prezentare

Consorțiul EUREVAL – MCG a fost selecționat pentru a realiza evaluarea în contextul contractului-cadru pe care îl are cu Comisia[3]. Exercițiul a început la doi ani doar de la punerea în aplicare a programului, ceea ce înseamnă că au putut fi finalizate puține proiecte și că majoritatea nu se aflau decât în prima fază de realizare.

Prin urmare, evaluarea s-a concentrat în primul rând asupra aspectelor referitoare la eficiență, eficacitate și relevanță. Astfel, s-a evaluat capacitatea programului de a da rezultate pe baza resurselor utilizate, precum și corespondența între aceste rezultate și obiectivele programului. În plus, evaluarea se concentrează asupra relevanței obiectivelor inițiale ale programului în raport cu nevoile sectorului și propune modificări în viitor.

Rezultatele evaluării vor reprezenta totodată baza comunicării privind continuarea programului, care trebuie transmisă înainte de sfârșitul lui 2010, în conformitate cu articolul 14 alineatul (2) litera (b) din Decizia MEDIA 2007, precum și a studiului de impact care trebuie realizat în perspectiva reînnoirii programului după 2013.

Obiectivele evaluării

Obiectivul general a fost să asigure o analiză externă și independentă a rezultatelor obținute și a aspectelor calitative și cantitative ale programului, pentru perioada 2007-2009. În această perspectivă, obiectivele specifice au fost definite după cum urmează:

- măsurarea relevanței obiectivelor în raport cu nevoile industriei audiovizuale europene și valoarea adăugată europeană a programului;

- măsurarea eficienței punerii în aplicare a programului și a eficacității rezultatelor, în perspectiva obiectivelor sale generale;

- propunerea de modificări și formularea de recomandări pentru continuarea punerii în aplicare a programului;

- analiza evoluției nevoilor sectorului și evaluarea specifică a noilor acțiuni introduse după 2007.

Metodologie

Evaluarea a fost lansată în septembrie 2009 și a fost finalizată în mai 2010. Colectarea datelor statistice și documentare a fost completată de întrevederi cu responsabilii pentru program din cadrul Comisiei și ai Agenției Executive pentru Educație, Audiovizual și Cultură (EACEA). Evaluatorul a realizat, de asemenea, o investigație amplă a organizațiilor care au solicitat sprijinul MEDIA, precum și al Desk MEDIA din toate statele membre. În acest mod, a fost realizat un sondaj de opinie la care au participat peste 550 de persoane. Ulterior, evaluatorul a efectuat o analiză aprofundată a acestor date pentru a răspunde întrebărilor din evaluare, urmând un proces denumit triunghiulare, care constă din confruntarea tuturor datelor colectate. Astfel, fiecare constatare din raport este rezultatul a mai multor surse, cu excepția cazurilor în care există dispoziții contrare.

CONTEXTUL TEHNOLOGIC, ECONOMIC șI JURIDIC

Politicile publice din domeniul industriei filmului și a audiovizualului se confruntă în prezent cu provocări majore legate de schimbările tehnologice și de consecințele lor asupra modelelor de consum, a modelelor economice și a lanțului de valori.

Schimbările tehnologice

Aceste transformări sunt parțial rezultatul pătrunderii internetului de mare viteză în Europa. Televiziunea, altădată un mijloc media liniar, devine astăzi o platformă neliniară care permite spectatorului să aleagă atât conținutul, cât și ora la care să-l urmărească ( catch-up TV, IPTV, Web TV). De asemenea, ca platformă de distribuție, intervine internetul, prin intermediul videoului la cerere (VoD). Telefoanele mobile sunt deopotrivă vizate de această transformare, ele devenind platforme de distribuție pentru conținutul audiovizual.

În ceea ce privește suporturile, cinematograful, în mod tradițional asociat unui spațiu geografic (sala de cinema), se confruntă cu noi posibilități de proiecție, o dată cu înlocuirea progresivă a copiilor de 35 mm cu cele digitale. Există posibilitatea ca programarea să devină mai flexibilă și digitalul poate astfel să fie un factor de revitalizare, datorită introducerii filmului-spectacol în 3-D. Recent pe piața europeană și-a făcu apariția DVD-ul de înaltă definiție, fără a se ști încă dacă acesta va putea absorbi și transforma tehnologia nouă într-un avantaj durabil în scopul de a-și menține prezența în lanțul de exploatare.

Evoluția modelelor de consum

Obiceiurile spectatorilor s-au schimbat treptat odată cu inovațiile tehnologice. Conținutul audiovizual poate fi ușor personalizat, salvat și transportat. În prezent, trăim într-un mediu de distribuție multiplatformă, creat prin interconexiunea dintre diferitele media. În plus, însușirea conținutului de a fi portabil transformă mediul fizic dintr-o constrângere într-o oportunitate. Operele pot, în prezent, circula mai ușor între mijloacele media și de la un teritoriu la altul.

Modelele economice

Din punct de vedere economic, transformările sunt progresive și efectele asupra piețelor sunt asimetrice, în funcție de sectoare și de țări. Schimbarea modelelor economice poate fi observată în relația dintre televiziune și cinema. Televiziunea hertziană națională a fost timp de 30 de ani partenerul indispensabil al finanțării cinematografiei europene. În momentul de față, într-un context de scădere puternică a veniturilor din publicitate ale canalelor de televiziune, valoarea cinematografiei de pe aceste canale stagnează, în timp ce cinematografia continuă să migreze către canalele digitale și canalele de cinema cu plată.

Gestionarea drepturilor

Industria audiovizuală europeană se confruntă deopotrivă cu problematica gestionării drepturilor, problematică care a devenit prioritară din cauza intrării pe piață a noilor actori din domeniul producției și distribuției. În ceea ce privește gestionarea drepturilor, de-a lungul lanțului de valoare apar efecte de „canibalizare”. Pe termen lung, unii observatori iau în considerare posibilitatea simplificării lanțului de valoare până la stadiul la care nu ar mai include decât două mari segmente: consumul privat și consumul public în sală.

DESPRE PROGRAM ÎN CÂTEVA CIFRE

Peste 5 000 de proiecte au fost sprijinite prin programul MEDIA 2007 în primii trei ani de punere în aplicare. Cofinanțarea europeană a acestor proiecte reprezintă aproximativ 296 milioane de euro sau 39% din bugetul programului pentru întreaga perioadă.

În primii trei ani, mai mul de 3 000 de organizații au solicitat sprijin prin programul MEDIA 2007 (în comparație cu mai puțin 2 000 în cadrul programului MEDIA Plus, pentru întreaga perioadă), dintre care peste 1 400 au fost reținute. Numărul de organizații provenind din statele membre care solicită sprijin prin program a înregistrat o ușoară creștere pentru programul MEDIA 2007. Organizațiile selectate pentru programul MEDIA 2007 sunt producători (56%), distribuitori (31%) și promotori (11%). Cel mai adesea este vorba despre întreprinderi foarte mici (66% au o cifră de afaceri mai mică de 1,5 milioane de euro, 80% au o cifră de afaceri mai mică de 4 milioane de euro). Beneficiarii programului MEDIA 2007 sunt răspândiți în toată Europa (în 98 de regiuni din 105).

Celor mai mari cinci țări (Germania, Spania, Franța, Italia, Regatul Unit) le revin aproape două treimi din sumele alocate prin programul MEDIA, parte care este proporțională cu importanță relativă a acestor piețe în Europa. Celelalte 10 țări din UE-15, precum și Elveția, Islanda și Norvegia primesc în medie 25% din sumele alocate, însă această pare tinde să de diminueze. Partea corespunzătoare „noilor” state membre rămâne stabilă, în jurul valorii de 8%.

CONCLUZIILE EVALUăRII

Concluzii referitoare la relevanța programului în raport cu nevoile sectorului

Logica integrată a programului, locul său în peisajul audiovizual european și preocuparea de a sprijini evoluțiile sectorului permit programului MEDIA 2007, printre altele, să răspundă adecvat nevoilor sectorului.

În majoritatea cazurilor, programul MEDIA este considerat ca fiind complementar cu sprijinul național existent, în sensul că programul sprijină elemente care nu sunt sau sunt puțin subvenționate la nivel național. În plus, programul are o valoare adăugată semnificativă prin dimensiunea europeană pregnantă pe care o introduce în proiectele susținute, permițându-le să fie mai ambițioase.

În ultimul rând, programul pare să aibă un efect de stimulare a politicilor naționale. Astfel, s-a putut observa un anumit număr de evoluții în diferite țări cum ar fi: noi dispoziții legislative sunt în curs de elaborare sau au intrat recent în vigoare în Italia, Lituania, Ungaria, Norvegia și în Slovenia. Au fost create instituții de tipul fondurilor sau institutelor naționale de cinematografie pentru structurarea sectorului audiovizual național (Croația, Malta, Slovacia) sau bugetul acestora a fost mărit (Republica Cehă, Cipru, Austria).

Concluzii referitoare la coerența internă a programului

Coerența internă globală a programului este confirmată, chiar dacă ar trebui consacrate mai multe eforturi în sensul dezvoltării cererii de opere europene în rândul publicului. Creșterea numărului de candidaturi pentru diferitele tipuri de sprijin oferite de program indică o bună adaptare la nevoile sectorului. Aceasta este însoțită însă de o creștere a selectivității care determină o excludere a celor care participă prima oară și a microîntreprinderilor (MI)[4], o creștere a costurilor administrative și o anumită descurajare a potențialilor participanți.

Obiectivul păstrării/promovării diversității culturale a operelor europene se bazează în mare parte pe acțiuni care vizează să reducă decalajele dintre țările „mici” și cele „mari” ale sectorului audiovizual european. În acest sens, programul prevede măsuri de discriminare pozitivă pentru țările cu capacitate slabă de producție și/sau cu zonă lingvistică restrânsă. Evaluarea finală a programului MEDIA Plus a demonstrat că acele criterii de discriminare pozitivă care încurajează profesioniștii din țările producătoare mai mari să se asocieze cu parteneri din țările mai „mici” au favorizat în mod real o mai bună integrare atât a acestor factori în rețele, cât și a operelor lor în circuitele europene de distribuție. Această constatare tinde să confirme că dispozițiile care țin de discriminarea pozitivă contribuie în mare parte la atingerea obiectivului de diversitate, în special pentru liniile de acțiune „Acces la piețe”, „Dezvoltare” și „Festivaluri”.

Eforturi evidente de adaptare au fost depuse în cadrul programului MEDIA 2007 pentru a răspunde noilor nevoi, în special celor legate de aspectul digital. Cele două evaluări precedente au concluzionat deopotrivă că obiectivele programului au o relevanță globală, dar au evidențiat o analiză insuficientă a chestiunii referitoare la folosirea noilor tehnologii și la trecerea la digital. Odată cu integrarea noilor linii de acțiune, această limită a devenit mai puțin vizibilă în cadrul programului MEDIA 2007. Succesul înregistrat de cererile de propuneri de proiecte demonstrează că este vorba despre un răspuns la nevoile reale ale sectorului.

Unele aspecte și metode rămân însă în continuare de analizat pentru a răspunde mai bine evoluției nevoilor din acest sector. Noile acțiuni sunt totuși limitate la aspecte restrânse și ar fi utilă adoptarea unei viziuni globale asupra lanțului de valori, a chestiunii drepturilor și noilor modele economice care se conturează la inițiativa profesioniștilor.

Concluzii referitoare la rezultatele programului în primii trei ani de la punerea sa în aplicare (eficacitate)

Concluziile evaluării finale a programelor MEDIA Plus și MEDIA Formare sunt confirmate global în ceea ce privește liniile de acțiune tradiționale.

„Principalele mecanisme ale programului MEDIA contribuie eficient la consolidarea competențelor (Formare), la dezvoltarea dimensiunii europene a producțiilor încă din faza de preproducție (Dezvoltare), la ameliorarea competitivității sectorului (în special sectorul Distribuție, prin reducerea riscurilor și consolidarea capacităților financiare ale beneficiarilor) și la circulația transnațională a producțiilor (Distribuție și Promovare).”

Participarea la procesul de depunere a candidaturilor pentru programul MEDIA permite o îmbunătățire semnificativă a elaborării proiectelor prezentate (consolidarea planurilor financiare, parteneriate mai solide și o dimensiune internațională mai pregnantă). Alte beneficii importante sunt crearea de rețele de profesioniști și a unei „etichete de calitate” MEDIA, recunoscută pe plan larg.

Sprijinul prin programul MEDIA 2007 pentru distribuție, promovare („Accesul la piețe” și „Festivaluri”) și dezvoltare are o eficacitate globală și contribuie semnificativ la îmbunătățirea condițiilor de distribuție (distribuție automată), la vizibilitatea operelor europene, la crearea de oportunități profesionale (Promovare), la consolidarea rețelelor profesionale (distribuție selectivă și Promovare) și la apariția de proiecte mai bine structurate și mai competitive pe plan internațional (dezvoltare).

Evaluatorul a identificat totuși metode de îmbunătățire a unor linii de acțiune, cum ar fi:

- Sprijinul pentru operele interactive ar putea fi mai eficace printr-o mai mare claritate a domeniului de acțiune.

- Sprijinul din partea programului MEDIA 2007 pentru difuzarea TV este relevant întrucât răspunde unei nevoi puternice a sectorului. El contribuie în mod semnificativ la asigurarea drepturilor producătorilor în unele țări. Totuși, eficacitatea sa nu este integral asigurată din diverse motive, precum: decalajul între tipul de opere care beneficiază de sprijin și nevoile de programare ale canalelor europene; contradicția dintre numărul mare de emițători necesar și prezența unei garanții minime din partea unui distribuitor; decalajul dintre evoluția prețurilor pieței și investițiile cerute de programul MEDIA; dezechilibrele în ceea ce privește repartiția geografică a sprijinului.

În plus, efectul unor acțiuni rămâne marginal din motive independente de program și legate de piața în care sunt întreprinse.

- Sprijinul i2i[5] permite o reducere efectivă a costurilor financiare, însă dimensiunea sa este insuficientă pentru a genera efecte vizibile în materie de acces la finanțare.

- Sprijinul pentru Video la cerere (VOD) nu contribuie încă în mod suficient la circulația operelor europene în măsura în care piața rămâne foarte slabă.

- În ceea ce privește obiectivele de păstrare și promovare a diversității culturale și mecanismele de discriminare pozitivă menționate la punctul 0, sfera de aplicare redusă a programului nu-i permite să aibă un impact semnificativ în materie de reducere a decalajelor dintre țările „mici” și țările „mari” în termeni de producție audiovizuală. Dacă numărul de organizații din noile state membre tinde să crească, această creștere are loc în contextul unui buget constant (în jur de 8%). Prin urmare, bugetul mediu pe organizație din aceste țări scade treptat.

Concluzii referitoare la capacitatea programului de a produce, la termen, impactul preconizat

Prin susținerea formării profesioniștilor, a structurării proiectelor și a participării în rețea a factorilor interesați, sprijinul prin programul MEDIA contribuie la o mai bună competitivitate a sectorului audiovizual european. Înscriindu-se în continuarea programului MEDIA Plus, programul MEDIA 2007 contribuie la o mai bună circulație a operelor europene și la păstrarea diversității culturale. Indicatorii de piață privind circulația transnațională a operelor europene sunt încurajatori, iar evaluarea arată că, datorită sprijinului prin programul MEDIA, o mare parte din aceste filme circulă.

Concluzii referitoare la eficiența punerii în aplicare a programului

Bugetul și resursele programului sunt, în ansamblu, folosite în mod eficient. Eficiența modurilor de administrare a programului a fost îmbunătățită semnificativ (simplificări, adaptarea calendarului, parteneriate pe termen lung), dar încă mai sunt necesare progrese pentru a reduce obligațiile de natură administrativă.

CONTRIBUțIA OBSERVATORULUI EUROPEAN AL AUDIOVIZUALULUI (OEA)

Obiectivele evaluării aprofundate

Din 1999, participarea Uniunii Europene, reprezentată de Comisia Europeană, este formalizată prin deciziile Parlamentului European și ale Consiliului[6]. În momentul elaborării programului MEDIA 2007, în scopul de raționalizare rezultat din politica Comisiei de simplificare administrativă, participarea Uniunii Europene la OEA a fost introdusă în temeiul juridic al noului program, în conformitate cu dispozițiile deciziei de instituire a programului. Participarea financiară provine din bugetul programului MEDIA (257 577 euro în 2010, ceea ce reprezintă 11,5% din contribuțiile celor 37 de membri ai Observatorului).

Comisia face parte din comitetul executiv, având același statut cu țările membre. Comitetul adoptă bugetul OEA pentru punerea în aplicare a planurilor și a programelor de activitate.

În cadrul evaluării intermediare a programului MEDIA 2007, evaluatorul a analizat contribuția activităților OEA la obiectivele și nevoile programului, precum și la diseminarea informațiilor juridice și economice aferente sectorului în rândul profesioniștilor și instituțiilor.

OEA și obiectivele programului MEDIA 2007

Observatorul are o dublă misiune: pe de o parte, să asigure o mai bună transparență a sectorului audiovizualului în Europa și, pe de altă parte, să răspundă nevoilor de informare ale profesioniștilor din domeniu. Realizarea acestei misiuni presupune elaborarea și punerea la dispoziția profesioniștilor și a publicului de informații cum ar fi: baze de date, (LUMIERE, KORDA, MAVISE, IRIS MERLIN și PERSKY), articole juridice, informații privind convențiile europene și alte tratate internaționale, un anuar statistic contra cost care conține datele principale ale sectorului.

În ceea ce privește realizarea obiectivelor programului MEDIA, reiese că activitățile Observatorului nu aduc o contribuție directă în acest sens. De fapt, Observatorul nu are obligații față de programul MEDIA. În plus, se constată că din cauza datelor disponibile disparate și parțiale în anumite cazuri, confruntarea lor și evidențierea elementelor necesare pentru o monitorizare a nevoilor și obiectivelor specifice programului sunt dificile. De exemplu, cu precădere anuarul evoluează ușor de la un an la altul și nu oferă în proporție de 100% aceleași tabele cu aceleași date, concepte și indicatori de la un an la altul. Pe de altă parte, teritoriul acoperit de OEA este diferit de cel vizat de programul MEDIA. Această lipsă relativă de omogenitate, la care se adaugă absența unor indicatori specifici efectivi pentru programul MEDIA, pot fi obstacole în calea utilizării datelor.

Cu toate acestea, OEA rămâne singurul organism care furnizează date statistice la scară europeană, în sens larg, informații pe care organismele naționale nu le colectează și nu le transmit. Prin urmare, ar putea să se aibă în vedere o posibilitate de a încheia contracte directe cu Observatorul, pe teme punctuale, altele decât planurile de acțiune anuale și trienale, în scopul de a încuraja o mai bună contribuție a Observatorului la obiectivele MEDIA.

RECOMANDăRI PRINCIPALE

Evaluatorii formulează cinci recomandări strategice. Dacă unele recomandări nu pot fi puse în aplicare în contextul programului MEDIA 2007 și vor fi luate în considerare în pregătirea noii generații de programe după 2013, altele propun modificări pentru continuarea acestui program.

Continuarea eforturilor în materie de comunicare și de schimb de informații

O comunicare mai clară și care reflectă mai bine realitatea programului ar permite profesioniștilor să identifice mai ușor obiectivele programului și domeniul de acțiune („Programul MEDIA” în loc de „MEDIA 2007”, revizuirea denumirii rândurilor I2i, „Opere interactive”). În plus, se recomandă o mai bună utilizare a potențialului rețelei MEDIA desks și a antenelor, de exemplu, prin intermediul unei platforme de colaborare.

Perfecționarea administrării programului

Unele linii de acțiune sunt propuse pentru a simplifica și îmbunătăți modalitățile de administrare a programului:

- Revizuirea procedurii de comitologie (pragul referitor la suma alocărilor de fonduri comunitare sub care procedura de comitologie nu se aplică).

- Elaborarea de criterii de eligibilitate și/sau de selecție mai exigente pentru a restrânge numărul tot mai mare de candidaturi pentru linia „Dezvoltare” și pentru a îmbunătăți calitatea proiectelor depuse.

- Mărirea grupului de experți pentru a îmbunătăți procedurile de selecție.

Continuarea eforturilor în sensul reducerii obligațiilor administrative

- Accelerarea sistemului de candidaturi on line care alimentează direct baza de date MEDIA.

Extinderea modalităților de acțiune mobilizate de program

Inovarea modalităților de acțiune sau a măsurilor de însoțire a programului prin folosirea de resurse de ascultare (rețele tematice, proiecte pilot); și de obținere a consensului (de exemplu, pentru o metodă comună privind drepturile).

Încurajarea interoperabilității, a creării de rețele și a cooperării între teritorii și crearea unui sistem comun de referință în materie de competențe (pentru formarea inițială).

Revizuirea modalităților de recurgere la discriminarea pozitivă: reconsiderarea tipologiei țărilor; realizarea unei analize mai aprofundate referitoare la cele mai adecvate obiective;

Luarea în considerare a unei acțiuni mai pronunțate ca răspuns la cererea venită din partea consumatorilor, a operatorilor și emițătorilor TV, prin intermediul educării sectorului media.

Îmbunătățirea capacității de cunoaștere a pieței și de analiză a efectelor programului.

Optimizarea contribuției Observatorului European al Audiovizualului, în scopul de a obține date statistice și analize adaptate pentru asigura o mai bună cunoaștere a pieței și pentru a facilita analiza efectelor programului.

Realizarea de studii aprofundate privind sectorul audiovizual în vederea îmbunătățirii capacității de anticipare.

Efectuarea unor evaluări specifice, concentrate pe anumite sectoare și/sau linii de acțiune, în scopul de a avea o viziune mai precisă a rezultatelor programului.

Continuarea eforturilor de adaptare la piață

Difuziunea televizată

- Luarea în considerare a posibilității de a acorda sprijin distribuitorilor TV și emițătorilor implicați în valorizarea operelor europene, altele decât cele naționale.

- Sprijinirea dublării pentru a avea acces la marile piețe terțe (Asia de Sud-Est, America Latină).

- Valorizarea proiectelor care introduc noi mijloace media.

- Accesul la finanțare: încurajarea băncilor pentru a acorda credite de producție, de exemplu prin intermediul unui instrument de garantare.

- Cinematograful digital: luarea în considerare a posibilității de a acorda sprijin pentru digitalizarea sălilor și producerea de mastere digitale.

CONCLUZII: POZIȚIA COMISIEI

Evaluarea intermediară a programului MEDIA 2007, deși realizată într-o etapă timpurie a punerii în aplicare a programului, confirmă rezultatele pozitive ale acțiunilor sale pentru sectorul audiovizual european. Ea reafirmă relevanța obiectivelor, precum și eficacitatea acțiunilor programului, cu precădere în domeniul îmbunătățirii competitivității sectorului. În plus, evaluarea confirmă valoarea adăugată a acestuia în ceea ce privește intervențiile de la nivel național.

Datele de piață indică, de asemenea, că sectorul audiovizual european este în continuare afectat de punctele sale slabe tradiționale, și anume fragmentarea pieței și slaba circulație a operelor europene în afara țării de origine.

Prin urmare, este necesară continuarea acțiunilor, cu adaptarea la nevoile pieței. Comisia continuă să aducă modificări programului MEDIA 2007 pentru perioada care rămâne, în scopul îmbunătățirii eficienței și eficacității, precum și al adaptării sale la nevoile pieței, în limitele temeiului juridic existent, acționând în sensul recomandărilor formulate de evaluator. Alte modificări sunt în curs de elaborare și vor fi realizate în a doua jumătate a perioadei de punere în aplicare a programului. Acestea vor face obiectul următoarei comunicări privind continuarea programului.

În plus, Comisia va include recomandările strategice pe termen mai lung, formulate de evaluator, în pregătirea următorului program care va fi lansat în 2013. Se vor analiza linii de acțiune în cadrul studiului de impact care va fi realizat pentru pregătirea acestui program.

[1] JO L 327, 24.11.2006.

[2] Textul integral al raportului de evaluare este disponibil la următoarea adresă:http://ec.europa.eu/dgs/education_culture/evalreports/index_en.htm#cultureHeader.

[3] Contractul-cadru INFSO/SMART 2007/0035 Lot 1.

[4] Întreprinderi de dimensiuni foarte mici (orig. fr. très petites entreprises ).

[5] Obiectivul sprijinului „i2i audiovizual” este de a facilita accesul la finanțarea bancară și la credite.

[6] Decizia 1999/784/CE din 22 noiembrie 1999, JO L 307, 2.12.1999. Decizia 2239/2004/CE din 17 noiembrie 2004, JO L 307, 31.12.2004.